再次前韻
作者：李綱
朝代：宋

paragraphs: 妙手不可遇，心匠良難傳。
於中營丘生，名若日月懸。
胸次有衡霍，筆端合其天。
坐令衆畫史，縮手嗟材綿。
公於何處得，藏此圖書淵。
晝賞不知厭，夜觀燭如椽。
我昔遊七閩，足踏羣山巔。
最愛演仙峰，石色潤且堅。
樓臺與粧綴，輕素拖晴煙。
朅來見兹畫，恍若復造前。
爲技一至此，丹青誠可捐。
譬猶繪神駿，不必錦連乾。
陽嶺鬱葱蒨，陰崖極鎔鐫。
人禽與屋木，種種法象全。
往者邈難追，後來誰復先。
新詩爲發揮，與畫爭清研。
寶劍藏古嶽，賢士隱里鄽。
一朝遇鑒賞，曄若五采宣。
顧我涉道淺，遊世困縶攣。
惟有古人心，刻意思精研。
兹畫不可取，但誦瑶瓊篇。
何須畫中看，吾方老雲泉。